**„Környezeti kármentesítés a MÁV Miskolci Járműbiztosítási Igazgatóság (JBI) telephelyén”**

elnevezésű szolgáltatás beszerzésére irányuló eljárás

A Miskolc, 6434/35 hrsz.-ú, MÁV Zrt. tulajdonú ingatlan területén (MÁV Zrt. Miskolci Járműbiztosítási Igazgatóság) a vonatkozó jogszabályoknak megfelelően tényfeltárást végeztek, majd a tényfeltárás eredményei alapján beavatkozási és monitoring terv készült, amelyeket az illetékes környezetvédelmi hatóság 9827-10/2015. számú határozatával jóváhagyott. A beavatkozást el kell végezni, a monitoringot ki kell építeni és üzemeltetetni kell.

**Alap információk**

A talaj- és talajvízszennyezés fő szennyező komponensei: alifás szénhidrogének (TPH), policiklikus aromás szénhidrogének és naftalinok (összes PAH), egyéb alkilbenzolok. A tényfeltárás alapján a (D) kármentesítési célállapot határérték felett szennyezett talaj kiterjedése 1300 m2, illetve a (D) kármentesítési célállapot határérték felett szennyezett talajvíz kiterjedése 2450 m2. Tervezési területnek a legnagyobb szennyezettségi terület kiterjedése és annak környezete tekintendő.

A (D) kármentesítési célállapot határérték felett szennyezett területen tervezett beavatkozás lényege a szennyezett talajvíz kitermelése és a területre telepített víztisztítóban történő megtisztítása, majd a tisztított víz visszasajtolása a talajba.

A (D) kármentesítési célállapot határérték felett szennyezett vízmennyiség többszörös átforgatása mellett az aktív beavatkozás tervezett ideje folyamatos 48 hónap, azaz 4 év.

A beavatkozásra vonatkozó alapinformációk részletesebb kifejtését a környezetvédelmi hatóság által elfogadott műszaki beavatkozási és monitoring terv, valamint a vízjogi létesítési engedélyezési tervdokumentáció tartalmazza, mely a műszaki leírás 1. és 2. sz. melléklete.

A szennyezettség feltárására vonatkozó információkat a tényfeltárási záródokumentáció tartalmazza, mely a műszaki leírás 3. sz. melléklete.

**Környezetvédelmi kármentesítési, műszaki feladatok**

Ajánlattevő feladata a mellékelt tervek szerinti műszaki beavatkozás eredményes teljesítése valamint az utóellenőrzés elvégzése. A beavatkozást meg kell előzze a feltárt potenciális szennyező-források felszámolása a műszaki beavatkozási tervben foglaltak alapján. Az érintett területen több használaton kívüli felszín alatti vonalas műtárgy tisztítását, bontását kell elvégezni, így a tartálypark területén lévő üzemen kívüli csapadékvíz csatorna leágazást a ráépülő két aknával, valamint az üzemen kívüli salakfogó műtárgyat és szerelvényeit.

A beavatkozás során a talajvíztisztítást a vízjogi létesítési engedélyezési tervdokumentáció szerint 6 db 7,5 m talpmélységű nagyátmérőjű talajvíz kitermelő kútból történő folyamatos, összesen kb. 15 m3/h talajvíz kitermeléssel, a helyszínen telepítendő többlépcsős (előülepítés, fázisszétválasztás, sztrippelés, adszorbeálás) víztisztító berendezéssel kell végezni.

A tisztított vizet enzim hozzáadását követően a talajszennyezés in-situ kezelése, átmosása céljából egy injektáló lándzsa hálózaton, 80 (nyolcvan) db 4-6 m talpmélységű lándzsán keresztül kell elszikkasztani. A szennyezési gócban kiépített ágakban kombinált lándzsákon keresztül levegő injektálást kell végezni.

A kármentesítési beavatkozást úgy kell végezni és ütemezni, hogy évszaktól függetlenül automatikus vezérléssel üzemeltethető legyen.

A vállalási díjnak tartalmaznia kell a tervezési, szakértői, konzultációkkal és utazással kapcsolatos, a beavatkozás során fellépő valamennyi költséget, valamint az adminisztratív munkák ellenértékét.

A vállalási díjnak nem kell tartalmaznia a hatósági eljárási díjakat.

Ajánlattevő feladata a MÁV szakági egyeztetések, közműegyeztetések lefolytatása és a szakági előírások figyelembe vétele, betartása. A szükséges szakfelügyeletért, illetve vágányzárért fizetendő ellenérték kiegyenlítése nem Ajánlattevő kötelezettsége.

A beavatkozás során a kármentesítési monitoringot 9 (kilenc) db 7 m talpmélységű megfigyelőkút üzemeltetésével kell biztosítani. A beavatkozás próbaüzeme alatt elvárás az állandó, folyamatos szakemberi (kezelői) felügyelet biztosítása. A próbaüzemet követően a próbaüzem tapasztalatai alapján gyakori időközönkénti felügyeletet szükséges biztosítani.

Az Ajánlattevő feladata a feltárt szennyezett állapot megszűntetése az előírt (D) kármentesítési célállapot határérték alatti koncentrációk stabil elérésével és biztosításával 48 hónapon belül mind a talaj, mind a talajvíz vonatkozásában, majd a kármentesítési (utó)monitoring végzése, amelynek várható időtartama a beavatkozás hatósági elfogadását követő 4, azaz négy év. Mindezzel kapcsolatos felelősség és a kockázatok is Ajánlattevőt terhelik.

Feladat továbbá a szükséges pontforrás engedélyezési dokumentáció, és vízjogi engedélyezési tervdokumentációk elkészítése is. Így a vízilétesítmények üzemeltetését megelőző üzemeltetési engedély megszerzéséhez szükséges dokumentáció, a beavatkozás befejezésekor, illetve az utómonitoring végén a vízilétesítmények felszámolásához szükséges engedélyezési tervdokumentációk elkészítése, a tömedékelések elvégzése és a terület eredeti állapotának helyreállítása.

Ajánlattevő feladata továbbá a beavatkozás során keletkező hulladékok besorolása, átadása, arra környezetvédelmi hatósági engedéllyel rendelkező átvevő felé (szállítás+egyéb kezelés). A hulladékok a hulladékról szóló 2012. évi CLXXXV. törvény szerinti termelője a MÁV Zrt. Valamennyi hulladékkal kapcsolatos nyilvántartási és adatszolgáltatási kötelezettség Ajánlatkérőt terheli. Veszélyes hulladékok szállítása esetén az ADR szerinti feladói kötelezettségek az Ajánlattevőt terhelik.

Ajánlattevő a műszaki-szakmai ajánlatában és a 709-2/2014. határozatban (4. sz. melléklet) megállapított (D) kármentesítési célállapot határérték ajánlatában általa megadott határidőben történő eléréséért teljes eredményfelelősséggel tartozik.

A kármentesítést úgy kell megvalósítani, hogy évszaktól függetlenül kivitelezhető és üzemeltethető legyen.

Ajánlatkérői elvárás, hogy Ajánlattevő jogosult felelős műszaki vezetője a rendszeres helyszíni kooperációkon jelen legyen a beavatkozás során.

Az ajánlatához Ajánlattevőnek szakmai ajánlatot kell összeállítania.

Fentieken kívül feladat a kármentesítéssel érintett területen felhagyott és használaton kívüli 12 db termelő kút és 26 db figyelő kút eltömedékelésének megtervezése és megszüntetése.

**Engedélyezési tervdokumentációk, adatszolgáltatás**

Ajánlattevő feladata a szükséges pontforrás engedélyezési dokumentáció, illetve vízjogi üzemeltetési, létesítési, megszüntetési engedélyezési tervdokumentációk, FAVI adatlapok, próbaüzemi zárójelentés, előrehaladási jelentések, monitoring jelentések Ajánlatkérő részére való átadása határidőre. A dokumentációkat a vonatkozó jogszabályban (pl.: 18/1996. (VI.13.) KHVM rendelet) meghatározottak szerint és az Ajánlatkérői elvárásoknak megfelelően, a műszaki ellenőr jóváhagyása mellett kell elkészíteni. A végleges dokumentációkat, dokumentumokat 5 (öt) nyomtatott és 1 (egy) digitális példányban kell Ajánlatkérő részére átadni. A felsorolt példányok nem tartalmazzák a tervbírálatokra, egyeztetésekre stb. leadott, elküldött példányokat.

Az előrehaladási jelentések tartalmi követelményét ld.: műszaki leírás 5. sz. mellékletében.

A hatósági engedélyezési eljárás lefolytatása nem az Ajánlattevő feladata. Az engedélyezési folyamatban esetlegesen felmerülő hiánypótlás teljesítése Ajánlattevő feladata 5 munkanapon belül.

A hatósági adatszolgáltatásokat Ajánlatkérő nyújtja be, melyhez Ajánlattevő minden adatot átad Ajánlatkérő részére.

A tervezést, a dokumentációk elkészítését a mindenkor érvényes előírások, szabványok szerint kell elvégezni a MÁV Csoport utasításai és előírásai figyelembevételével és azok betartása mellett. Az utasításoktól, előírásoktól való eltérés csak MÁV Csoport illetékesének előzetes engedélyével lehetséges.

A szakmai ajánlat elkészítéséhez szükséges tartalmi iránymutatás a 9. sz. mellékletben található.

*E2.1.)* Organizációs helyszínrajz és műleírás

Ajánlattevő ajánlatának részeként készítsen az eljárást megindító felhívásban és a dokumentációban foglalt követelményeknek megfelelő Organizációs Helyszínrajzot, amely a kivitelezési munka összefoglaló, mérethelyes ábrázolása. A helyszínrajznak tartalmaznia kell a kivitelezési munka általános adatait (munka megnevezése, helyszíne, az építési munkában közreműködők megnevezése), felvonulás esetleges építményeit, raktározás, anyagtárolás, gépek területigényét, az esetleges földmunkák során kitermelt anyagok férőhelyének jelölését, a veszélyzónákban lévő építményeket, valamint a közlekedő és vasúti munkavégzést akadályozó utakat, vezetékeket és magasfeszültségű vezetékek közelében végzendő munkák helyét.

Az organizációs műleírás összhangban az organizációs helyszínrajzzal rögzíti a térbeli koordináció mozzanatait. Leírja az alkalmazni kívánt technológiai megoldásokat. Szövegesen megfogalmazza a munka összesített és folyamatonkénti létszám, szakember igényt képzettségek szerint Ajánlattevő saját erőforrásait és Alvállalkozóit is megjelenítve.

Az Organizációs helyszínrajz és műleírás műszaki követelményei:

* + 1. Az Organizációs helyszínrajz minden kármentesítési elemet ábrázoljon.
    2. Az Organizációs helyszínrajz összhangban legyen az ajánlati felhívással és mellékleteivel.
    3. Az Organizációs helyszínrajz a műszaki ütemtervben szereplő valamennyi feladatrész elvégzéséhez szükséges valamennyi helyszíni létesítmény tervezett helyét megjelenítse (raktározás, anyagtárolás, kitermelt anyagtárolás, gépek területigénye).
    4. Az Organizációs helyszínrajz tartalmazza a szállítási útvonalakat, fordulási sugarakat.
    5. A létesítmények tervezett telepítési és bontási ideje kerüljön megjelenítésre.
    6. Az Organizációs helyszínrajz olyan léptékű legyen, hogy a vasútüzemi létesítményihez a biztonsági távolságok látszódjanak és jelölésre kerüljenek.
    7. Az ábrázolás hiányosságoktól mentes, a helyszínrajz tájolt legyen.
    8. A fejléc tartalmazza a munka általános adatait.
    9. Legyen megfelelő méretarány jelölés.
    10. Aláírással legyen hitelesített rajz.
    11. A műleírás írja le és részletezze Ajánlattevő és Alvállalkozóinak technológiáját a tervezett munka valamennyi folyamatára kiterjedően.
    12. A műleírás írja le a munka összesített és folyamatonkénti létszám, szakember igényét képzettségek szerint, Ajánlattevő saját erőforrásait és Alvállalkozóit is megjelenítve.
    13. A műleírás írja le a munkafolyamatok időszükségleteit (kezdés, befejezés), jelölve az Ajánlattevő és Alvállalkozói munkafolyamatokat.
    14. A műleírás írja le a munkafolyamatok gépszükségleteit, azok tervezett szállítási útvonalait, tárolási körülményeit és helyét úgy, hogy Ajánlattevő saját és Alvállalkozói erőforrásait is megjelenjenek, és az beazonosítható legyen az Organizációs helyszínrajzon.
    15. A műleírás írja le a munkafolyamatok tervezett anyagszükségleteit, azok szállítási, rakodási, tárolási körülményeit és az beazonosítható legyen az Organizációs helyszínrajzon.
    16. A műleírás térjen ki a vasúti üzemeltetési feltételek biztosítására, melyhez megfelelően alkalmazkodjon Ajánlattevő saját és Alvállalkozói folyamataival.

*E2.2.)* Műszaki és erőforrás ütemterv

Ajánlattevő ajánlatának részeként készítsen az eljárást megindító felhívásban és a dokumentációban foglalt követelményeknek megfelelő Műszaki és erőforrás ütemtervet. Az ütemterven meg kell adni az egyes munkafázisok (munkafolyamatok) megvalósításához szükséges időtartamot (az egyes hatósági eljárások hivatali határidejét figyelembe kell venni és az ütemtervben jelölni kell) és a közöttük fennálló logikai kapcsolatot, a kritikus utak megjelölésével.

Az ütemterv műszaki követelményei:

* + 1. Az ütemterv formája: sávos ütemterv/Gantt-diagram, vagy bármilyen más sávos grafikai ábrázolású műszaki ütemterv.
    2. A Műszaki és erőforrás terv összhangban legyen az ajánlati felhívással
    3. A terv valamennyi (tervezési/engedélyezési/kivitelezési/dokumentálási) munkafolyamatot tartalmazzon.
    4. Az egyes folyamatok egymásra épülésének logikai kapcsolatait folyamatnyilakkal jelölje és azok szakmailag megfelelőek legyenek.
    5. Jól láthatóan és műszaki szempontból megfelelően beazonosíthatóak legyenek a párhuzamosan és/vagy sorban egymás után végezhető munkafolyamatok.
    6. Az egyes munkafázisokhoz tervezett teljesítési határidőpontok kerüljenek feltüntetésre.
    7. Valamennyi közreműködői, alvállalkozói folyamat beazonosítható legyen, az ütemterv mutassa be, hogy az Ajánlattevő mely munkafázisokat kívánja saját munkaerővel, illetve alvállalkozóval, közreműködővel elvégeztetni.
    8. Valamennyi munkafolyamat kerüljön feltüntetésre, jelölve az egyes feladatok megvalósítási időtartamát.
    9. Az ütemtervnek tartalmaznia kell a megvalósítás időtartamát naptári napban, szerződés aláírásától a szerződés teljesítéséig, az esetleges hétvégi munkavégzés feltüntetésével. A műszaki ütemtervnek a kivitelezési (beleértve a terület helyreállítási munkákat is) időszakra vonatkozóan napi, az üzemeltetési, és utómonitoring időszakra vonatkozóan havi bontásúnak kell lennie. Továbbá tartalmaznia kell az alábbi lényeges időpontokat, tevékenységeket: tervek készítése, hatósági engedélyezési eljárások, vizsgálatok, engedélyezések, egyes létesítések (kezdés-befejezés), a víztisztító üzembe helyezése, munkaterület átadása.
    10. A műszaki ütemtervnek tartalmaznia kell az erőforrásokat munkanemenkénti bontásban és időütemezéssel legalább az alábbi felbontásban:
* Humánerőforrások: irányító/építésvezető, szakmunkás, segédmunkás, gépkezelő, alvállalkozó.
* Gépi erőforrások: földmunkagépek, fúróberendezés, víztelenítési eszközök, egyéb.

A Műszaki és erőforrás ütemterv összeállítása során a 9. sz. mellékletben ismertetett munkafolyamatokat szükséges használni.

*E2.3.)* Biztonsági és Egészségvédelmi Terv

Ajánlattevő ajánlatának részeként készítsen az eljárást megindító felhívásban és a dokumentációban foglalt követelményeknek megfelelő és az ajánlatban szerepelő egyéb adatokkal összhangban álló Biztonsági és Egészségvédelmi Tervet (a továbbiakban: BET).

A BET műszaki követelményei:

* + 1. A BET formája, logikusan felépített, pontokba szedett, átlátható legyen.
    2. Mind az alábbi 5 pontban megadott fő részeket tartalmazza:

1. A tervezett munkálatokkal kapcsolatos általános információk.
2. A tervezett munkálatokkal kapcsolatos egyedi információk és információforrások.
3. A munkafolyamatok irányításának tervezett módjával kapcsolatos információk.
4. A lehetséges kockázatok azonosítása, munkahelyi kockázatelemzés, munkafolyamatok, gépek kockázat elemzése, egyidejűségek, egymás utániságok elemzése.
5. Szükséges és javasolt megelőző intézkedések, rendelkezések.
   * 1. Valamennyi ütemterv szerinti munkafolyamatra ki kell terjedjen.
     2. Az Alvállalkozók az általuk végzett munkafolyamatoknál beazonosíthatók legyenek.
     3. Valamennyi lehetséges kockázatot be kell azonosítani (a fizikai, munkaeszközök, munkakörnyezet, mechanikai, villamos, ergonómiai, kémiai, biológiai, veszélyes anyagok, fiziológiai és pszichés, vasúti speciális veszélyekre vonatkozóan a veszélyek jellemzésével, a kockázatok értékelésével, hátsérülések kockázatértékelésével).
     4. Valamennyi ütemterv szerinti munkafolyamatra készüljön kockázatelemzés.
     5. Valamennyi a kivitelezés során alkalmazásra megjelölt gépre készüljön kockázatelemzés MSZ EN ISO 12100 módszertana szerint.
     6. Valamennyi a kivitelezés során érintett munkakörre és a hatókörben tartózkodókra is készüljön kockázatelemzés.
     7. Kockázatértékelésben határozzák meg a szükséges egyéni védőeszközöket a kivitelezésben érintett munkakörökre és az adott helyszínre vonatkozóan.
     8. Munkabiztonsági intézkedéseket kell meghatározni.
     9. Az elemzések az adott helyszínre és munkafolyamatokra vonatkozzanak.

**Mellékletjegyzék:**

1. sz. melléklet: Műszaki beavatkozási és monitoring terv

2. sz. melléklet: Vízjogi létesítési engedélyezési tervdokumentáció

3. sz. melléklet: Tényfeltárási záródokumentáció

4. sz. melléklet: Határozatok, engedélyek

5. sz. melléklet: Az előrehaladási jelentések tartalmi követelményei

6. sz. melléklet: Műszaki, üzemelési előírások a MÁV Zrt. részéről

7. sz. melléklet: Kitöltendő tételes költségvetési táblázat

8. sz. melléklet: Digitális (alap)helyszínrajz a térképkészítésekhez

9. sz. melléklet: Iránymutatás